Mitch Rowland

**Mitchell Kristopher Rowland** (sündinud 13. juulil 1988 Dublinis Ohio osariigis) on Ameerika Ühendriikide kitarrist, laulukirjutaja ja trummar. 

Ta on teinud koostööd endise One Directioni staari Harry Stylesiga. Ta töötab Stylesi turneeansambli kitarristi ja taustavokalistina. Rowland on aidanud kaasa selliste Stylesi laulude nagu "Sign of the times", "Watermelon Sugar" ja "Golden" kirjutamisele.

## Lapsepõlv ja haridus

Rowland sündis ja kasvas üles Dublinis Ohio osariigis umbes 24 kilomeetrit põhja pool Ohio pealinnast Columbusest. Tema vanemad on Mark ja Tammy Rowland.

Ta õppis Dublin Coffmani keskkoolis, kus ta ka lisaks õpingutele oli džässibändi liige. Pärast õpinguid Cincinnati ülikoolis  liitus ta ''indie''-rokibändiga Lionel the Jailbird, kus ta mängis trumme. Bänd andis välja samanimelise debüütalbumi “Lionel the Jailbird”, mis sai positiivseid arvustusi.  Rowland lahkus Lionel the Jailbirdist ja liitus teise *indie*-rokibändiga Total Navajo, kus ta mängis kitarri. Bänd andis välja oma debüütalbumi “Eyelids”, Viimases mängis ta koos helitehnik Ryan Nasci'ga.

Sarnaselt paljude muusikutega on muusika alati olnud Rowlandi elus püsiv ja võib-olla isegi tema esimene tõeline armastus. Ta meenutab, kuidas ta esimest korda kitarrimuusikast nelja-aastaselt vaimustusse sattus.

"Mu isal oli üks sõber, kes oli vallaline, kuid kellel oli suur maja ja tema elutoas oli tavalise mööbli asemel piljardilaud ja see vanaaegne muusikamasin (ingl *jukebox*) nurgas. Sinna sai mündi sisse pista ja see kukkus põhjast tagasi välja ning nii võiski lihtsalt lõpmatuseni laule kuulata."

Tema pikaaegseteks eeskujudeks on The Black Crowes ja Aerosmith.

2013. aastal kolis Rowland Los Angelesse, kus teda ootas ees sõber, kes oli suundunud sinna plaaniga pürgida helitehnikuks. "Kui te oleksite minult tollal küsinud, siis ma ei tea, mida ma oleksin öelnud, et kavatsen teha," tunnistab ta. "Eesmärk oli muusikat teha, aga plaanid olid alles algfaasis." Ta otsis tööd nõudepesijana, kandideerides kõikjal Los Angeleses. "Kuid mul polnud nõudepesukogemust," ütleb ta, "nii et ma ei saanud tööle."

## Karjäär
Mitch Rowland hakkas muusikuna elatist teenima 2012. aastal. Tähelepanu keskmesse jõudis ta aga 2017. aastal, kui Harry Styles palkas ta oma samanimelise debüütalbumi "Harry Styles" jaoks kirjutama. Rowland on saatnud Stylesi tema soolokarjääri teekonnal algusest peale. 

Rowlandi varasem töine karjäär oli üsna kirju, näiteks oli ta ühes söögikohas pitsameistri abiline. Ta elas sel ajal koos Stylesi helitehniku Ryan Nasciga, kes ühel päeval pöördus tema poole palvega asendada kitarristi HS1 albumi salvestusel.

"Ühel päeval ütles Nasci: "Kuule, meil on vaja kitarristi – see-ja-see-eelmine ei saanud tulla. Produtsendid olid kuulnud minu magamistoa salvestusi ja see viis mind ukse taha," jagab Rowland intervjuus. "Ja siis tuli Styles ja asi lihtsalt klappis ning järgmine asi, mida ma tean, on see, et me istusime õlut juues ja panime ideid arvutisse kirja." 

Apple Musicu Zane Lowe’i intervjuus sõnas Styles samuti, et ta kohtus Rowlandiga juhuslikult, sest Ohiost pärit pikajuukseline harrastusmuusik oli viimase hetke asendaja teisele kitarristile, kes ei saanud salvestusele tulla.

"See aitas, et oli keegi, kellel ei olnud minust ega sellest, kes ma olen või millestki, mingeid eelarvamusi," selgitas Styles.

Rowland on kaasautor kõigil kolmel Harry Stylesi sooloplaadil. Debüütalbumil “Harry Styles” on ta olnud kaasautoriks üheksa loo juures. Sealhulgas oli ta ka debüütsingel “Sign of the times” juures, mis sai Billboard Hot 100 edetabelis neljanda koha.

“Fine Line’i” albumil on ta viie loo kaasautor. Lugu “Watermelon Sugar", mille kaasautor on samuti Rowland, viis 2021. aastal koju parima soolopopesituse Grammy auhinna. Billboard Hot 100 edetabelis sai lugu samuti esikoha. 

Kolmanda albumi “Harry’s House” kirjutamisel aitas ta kaasa kahe loo puhul. 2023. aastal võitis “Harry’s House” Grammy auhindadel aasta albumi tiitli, mis tähendas Rowlandi jaoks teist Grammy võitu.

Rowland on olnud Stylesi bändi kitarrist mõlemal turneel: „Harry Styles: Live on Tour (2017-18)” ja „Love on Tour (2021-23)”. Viimane turnee pidanuks algama 2020. aasta aprillis, kuid lükati edasi koroonapandeemia tõttu.

2020. aasta pandeemia ajal elas Styles osaliselt koos Rowlandi ja tema naise Sarah Jonesiga.

6. oktoobril 2023 ilmus Rowlandi debüütalbum "Come June", mis tuli välja Stylesi plaadifirma kaudu Giant/Erskine Recordsi abil. 

"Come June" on folgilik album, mis sai alguse koroonapandeemia ajal. Algul ei olnud Rowlandil plaani albumit teha. "Ma tegin seda lihtsalt enda jaoks," selgitab Rowland. Album koosneb 12 loost, millest üks, "Here Comes The Comeback", oleks napilt läinud Stylesi kolmandale albumile “Harry’s House”. Nimelt albumi kirjutamise perioodil meeldis see mehele nii väga, et ta küsis Rowlandilt seda enda albumi jaoks. Pakkumises aga Rowland loobus, sest oli ise sellesse loosse juba kiindunud. Lugu kuulates võib taustal kuulda Stylesi vokaali.

"Come June’i" produtseeris ja miksis Rob Schnapf, kes mängis lisaks Rowlandile ka kitarri. Kaasprodutseeris ja bassi mängis Matt Schuessler. Klahvpille mängis Jerry Borgé. 

## Isiklikku
Rowlandi abikaasa on briti trummar Sarah Jones, kellega ta tutvus Stylesi debüütalbumi esitlusturnee käigus. Neil on kaks last (sündinud 2021 ja 2024). Pere elab Londonis.

## Diskograafia

## Filmograafia

## Viited